**E G Y Ü T T M Ű K Ö D É S I M E G Á L L A P O D Á S,**

amely létrejött egyrészről

**Szombathely Megyei Jogú Város Önkormányzata** (székhelye: 9700 Szombathely, Kossuth L. u. 1-3, törzskönyvi azonosító szám: 733656, adószáma: 15733658-2-18, statisztikai számjele: 15733658-8411-321-18, képviselője: Dr. Nemény András polgármester), a továbbiakban: Önkormányzat,

másrészről

**Delli Sport Invest AG** (székhely: Svájc, 4104 Oberwil, Mühlemattstrasse 24., cégjegyzék száma: CHE-323.455.407, regisztrációs száma: CH-280.3.026.354-0, képviseli: Martin Dellenbach igazgatóság elnöke), a továbbiakban: Befektető,

harmadrészről

**a Haladás 1919 Labdarúgó Korlátolt Felelősségű Társaság** (rövidített cégneve: Haladás 1919 Labdarúgó Kft, cégjegyzékszáma Cg.18-09-116133, adószáma: 32667662-2-18, statisztikai számjele: 32667662-9319-113-18, székhelye: 9700 Szombathely, Kossuth Lajos u. 1-3, képviselője: Keringer Zsolt ügyvezető), a továbbiakban: Kft,

negyedrészről

**Illés Sport Alapítvány** (9700 Szombathely, Szarka Zoltán u. 1. nyilvántartási száma: 01-01-0010423, adószám: 18262586-2-18, képviseli: kuratóriumi elnök), a továbbiakban: Akadémia

együttesen: együttműködő felek között,

az alulírott helyen és napon, az alábbi feltételek mellett:

1. **Preambulum**

Együttműködő felek előzményként rögzítik, hogy a Befektető az Önkormányzat többségi tulajdonában álló Kft-ben 30%-os üzletrészt vásárol, ezzel a társaság meghatározó tulajdonosává válik. Az Önkormányzat és a Befektető rögzítik, hogy külön szerződésben állapodtak meg abban, hogy amennyiben a Kft. által működtetett labdarúgó csapat a jelen megállapodás aláírását követően a magyar nemzeti bajnokság magasabb osztályába kerül, abban az esetben közös szándékuk a Befektető törzsbetétének növelése azzal, hogy a Kft. többségi tulajdonosa az Önkormányzat marad. Előzőekre figyelemmel az Önkormányzat és a Befektető a külön szerződés aláírásával kifejezték szándékukat arra nézve, hogy a Kft. által működtetett labdarúgó csapat NBII-be történő feljutása esetén az Önkormányzat további 10%-os mértékű, míg NB1-be történő feljutás esetén további 6%-os mértékű üzletrészt értékesít a Befektető részére független szakvéleményen alapuló vételár ellenében. Önkormányzat a külön szerződés aláírásával kifejezte a szándékát arra vonatkozóan is, hogy amennyiben a Kft. többi tagja értékesíti az üzletrészét, úgy elővásárlási jogával nem kíván élni.

Jelen együttműködési megállapodás célja, hogy meghatározza az együttműködés stratégiai irányait és kereteit, amelyet a jövőben a felek kizárólag közös, egybehangzó akarattal módosíthatnak.

Együttműködő felek együttesen rögzítik azt is, hogy a Haladás labdarúgó csapata Szombathely Megyei Jogú Város több, mint 100 éves hagyománnyal rendelkező értéke, amely így a város identitásának meghatározó eleme. A felek elkötelezettek abban, hogy a labdarúgó csapat visszakerüljön a tradícióknak megfelelő és méltó helyére, a hagyományoknak megfelelően elsősorban szombathelyi kötődésű, fiatal játékosokra támaszkodva. Előzőek alapján az együttműködő felek a klub fejlesztésében 5 – 6 éves távlatban reális célként fogalmazzák meg az NB I-es tagság elérését akként, hogy a mindenkori játékoskeret mintegy 50 %-át lehetőség szerint helyi kötődésű játékosok adják. Előzőek érdekében a szerződő felek jelen szerződés aláírásával is megerősítik és deklarálják azon szándékukat, hogy a szombathelyi labdarúgás fejlődése érdekében annak minden szereplőjével együtt kívánnak működni.

1. **A szerződés időtartama**

Együttműködő felek a jelen együttműködési megállapodást határozott időtartamra, 2030. december 31. napjáig kötik, amely együttműködési megállapodás minden külön nyilatkozat megtétele nélkül további 5 éves időtartamra (2035. december 31. napjáig) változatlan feltételekkel meghosszabbodik, kivéve, ha az Önkormányzat vagy a Befektető a másik félhez 2030. május 31. napjáig írásban intézett nyilatkozatában kifejezi a további együttműködés megszüntetésére vonatkozó szándékát. A nyilatkozat megtételére nyitva álló határidő jogvesztő, a nyilatkozatot indokolni nem kell. A nyilatkozatot tájékoztatásul a Kft. részére is meg kell küldeni.

Amennyiben a megállapodás 2030. december 31.-ét követően nem kerül meghosszabbításra, és az együttműködés ezzel véget, a Befektető jogosult a Haladás 1919 Labdarúgó Kft.-ben addig megszerzett üzletrészeit Szombathely Városnak visszaadni (eladási jog).

A vételár a két fél által közösen megbízott független szakértő által készített szakvéleményen alapul, amely megállapítja az üzletrészek eladási jog gyakorlása időpontjában fennálló forgalmi értékét.

A befektető az eladási joggal **a megállapodás joghatályos megszűnését követő 60 napon belül** élhet az Önkormányzat felé intézett írásbeli nyilatkozattal. Az Önkormányzat kötelezi magát arra, hogy az üzletrészeket a fent nevezett feltételekkel megveszi.

1. **Az együttműködő felek vállalásai**

1./ Együttműködő felek megállapodnak abban, hogy a Kft-t érintő valamennyi jövőbeni döntést kizárólag jelen stratégiai megállapodás rendelkezéseivel és szellemiségével összhangban, egymással egyetértésben fognak meghozni.

2./ Szerződő felek megállapodnak abban, hogy jelen szerződés elválaszthatatlan mellékletét képezi a megvalósítandó szervezeti struktúra (1. sz. melléklet), valamint a stratégiát meghatározó keretrendszer (2. sz. melléklet), amelyeket valamennyi szerződő fél jelen megállapodás aláírásával elfogad. Szerződő felek jelen megállapodás aláírásával kötelezik magukat, hogy a jövőbeni tevékenységüket egymással együttműködésben, ezen dokumentumok szellemiségével összhangban végzik. Szerződő felek jelen megállapodás aláírásával kötelezettséget vállalnak arra, hogy az 1. sz. melléklet szerinti struktúra megvalósításához szükséges szervezeti változtatásokat, ideértve valamennyi szükséges dokumentum módosítását is, legkésőbb 2025. december 31. napjáig végrehajtják.

3./ Valamennyi szerződő fél közös akaratelhatározással 3 fős Stratégiai Irányító Testületet (a továbbiakban: Irányító Testület) hoz létre jelen szerződés aláírásával egyidejűleg. Az Irányító Testületbe a szerződő felek az alábbi személyeket delegálják:

- az Önkormányzat részéről: az Önkormányzat mindenkori polgármestere

* a Befektető részéről: Martin Dellenbach
* az Akadémia részéről: Schäfer Péter.

Szerződő felek kifejezetten megállapodnak abban, hogy az Irányító Testület tagjainak személye kizárólag az Önkormányzat, a Befektető, valamint az Akadémia egyhangú, mindhárom fél egybehangzó akarata alapján változtatható meg, jelen szerződés módosításával. Az Irányító Testület a működését saját maga, külön ügyrendben alakítja ki azzal, hogy bármilyen döntés kizárólag a Befektető egyetértésével születhet meg (vétójog).

4./ Szerződő felek megállapodnak abban, hogy az Irányító Testület döntéseit magukra nézve kötelezőnek ismerik el, és a testület valamennyi döntését szakszerűen, jogszerűen, megfelelő határidőben végrehajtják. Jelen kötelezettség megszegése a szerződés súlyos megszegésének minősül.

5./ Az Önkormányzat és a Befektető jelen szerződés aláírásával megállapodnak abban, hogy a Kft. költségvetésének bevételi oldalát minden bajnoki szezonban legalább 600.000 euro-ban, azaz hatszázezer euro-ban határozzák meg, amelyet a bajnoki szezonhoz kapcsolódó üzleti tervben kell rögzíteni. Az Önkormányzat jelen együttműködési megállapodás aláírásával kötelezettséget vállal arra, hogy a legalább 600.000 euro-ban, azaz hatszázezer euro-ban meghatározott bevételekhez minden bajnoki szezonban 250.000 euro, azaz kettőszázötvenezer euro támogatást biztosít, feltéve, hogy a Kft. által működtetett labdarúgó csapat az NBIII-ban vagy annál magasabb osztályban szerepel. A Befektető jelen együttműködési megállapodás aláírásával kötelezettséget vállal arra, hogy a bajnoki szezonhoz kapcsolódóan elkészített éves üzleti tervben legalább 600.000 euro-ban meghatározott bevételek egyéb forrásból nem finanszírozott részét, azaz a 600.000 euró és a más forrásból finanszírozott összeg különbözetét saját költségvetése terhére, támogatásként biztosítja a Kft. részére. Az Önkormányzat és a Befektető jelen szerződés aláírásával megállapodnak abban, hogy a Kft. 2025/26-os bajnoki szezonhoz kapcsoló üzleti tervben szereplő költségvetésének bevételi oldalát az előző vállalás időarányos mértékének megfelelően 75.000 euro-val, azaz hetvenötezer euro-val megemelik, és ennek megfelelően a Kft. üzleti tervét legkésőbb 2025. december 31. napjáig módosítják. Befektető jelen együttműködési megállapodás aláírásával kötelezettséget vállal arra, hogy az előzőeknek megfelelően módosított üzleti tervben meghatározott bevételek egyéb forrásból nem finanszírozott részét saját költségvetése terhére, támogatásként biztosítja a Kft. részére, és ehhez kapcsolódóan az Önkormányzatot a jelen szerződés aláírásával a 2025/26-os bajnoki szezon tekintetében is vállalt 250.000 euro, azaz kettőszázötvenezer euro támogatáson felül semmiféle egyéb kötelezettség semmilyen körülmények között nem terheli.

6./ Az Önkormányzat és a Befektető kötelezettséget vállal arra, hogy a jelen megállapodás alapján a feleket terhelő fizetési kötelezettségeiket akként biztosítják, hogy a Kft. működőképessége folyamatosan biztosított legyen.

7./ Szerződő felek megállapodnak abban, és Befektető jelen szerződés aláírásával kifejezetten tudomásul veszi, hogy az Önkormányzat a jelen szerződésben vállalt 250.000 euro, azaz kettőszázötvenezer euro támogatáson felül egyéb támogatás, pótbefizetés, veszteségpótlás, tagi kölcsön stb. biztosítására semmilyen körülmények között nem köteles.

8./ A felek a mindenkori játékosértékesítéshez és a szponzori támogatásokból származó bevételek vagy a szponzori támogatásokkal alternáló, esetleges UEFA klubversenyekből származó bevételek felhasználása tekintetében abban állapodnak meg, hogy a bevétel:

- 25 %-a osztalékként kifizetésre kerül, azzal, hogy bármelyik tulajdonos önállóan dönthet az őt megillető részesedés egyéb felhasználásáról,

- 25 %-át a játékoskeret megerősítésére fordítható,

- 25 %-át sportfejlesztésre kell fordítani,

- 25%-a tartalékba kerül,

és az üzleti tervet ennek megfelelően módosítják, amennyiben ezt jogszabály nem zárja ki.

Amennyiben a kifizetésre kerülő 25 % osztalékon túl többlet keletkezik (a fent említett bevétel további 75 %-ból eredően), úgy ezek az adott kategóriában (számlaosztályban) a Kft-nél maradnak.

9./ Az Önkormányzat és a Befektető megállapodnak abban, hogy a klubstruktúrák modellezéséhez és megvalósításához, a tehetségek folyamatorientált, átigazolás szempontjából releváns játékosokká történő fejlesztéséhez általa biztosított szakértelem (know-how), továbbá az évi cca. 150.000 euro, azaz százötvenezer euro értékkel bíró DSM DATA SYSTEM rendelkezésre bocsátásához, valamint az előző folyamatokhoz szükséges személyi és utazási költségek finanszírozásához a Befektető havi 10.000 euro, azaz tízezer euro átalányösszegre jogosult a Kft-től. Szerződő felek megállapodnak abban, hogy ezen átalányösszeg forrásául szolgáló bevétel nem számít bele a 5./ pontban 600.000 euro-ban, azaz hatszázezer euro-ban meghatározott bevételi oldalba, továbbá a Kft. által e körben vállalt kötelezettség teljesítéséhez kizárólag a Befektető biztosítja a szükséges pénzügyi forrást, arra az Önkormányzat semmilyen jogcímen nem kötelezhető.

10./ A felek jelen együttműködési megállapodás aláírásával kifejezik szándékukat, hogy a jövőben valamennyi, a klubot és az akadémiát érintő döntést egyező akarattal, közös elhatározással, konszenzussal hoznak meg. Ennek érdekében az Önkormányzat és a Befektető megállapodnak abban, hogy a Kft. működését legkésőbb 2025. december 31. napjáig átalakítják úgy, hogy kettős ügyvezetést alkalmaznak, együttes cégjegyzési (aláírási) joggal (vétójog). Szerződő felek megállapodnak abban is, hogy az egyik ügyvezetőt az Önkormányzat, míg a másik ügyvezetőt a Befektető javaslatára kell megválasztani. Amennyiben az ügyvezetők között bármilyen ügyben nincs konszenzus, úgy a döntéshozatalt az adott ügyben fel kell függeszteni, és az ügyet döntéshozatalra a Kft. taggyűlése elé kell terjeszteni. A taggyűlés szintjén a kérdésben az Önkormányzat és a Befektető egyetértésével kell a döntést meghozni.

11./ A Befektető jelen együttműködési megállapodás aláírásával tudomásul veszi a labdarúgó csapat hagyományainak szombathelyi identitás szempontjából kiemelt jelentőségét, és ennek érdekében támogatja, hogy az alábbi ügyekben történő döntéshozatal a Kft. taggyűlésének kizárólagos hatáskörébe tartozzon (azzal, hogy a taggyűlésnek erről az Önkormányzat és a Befektető egyetértésével kell a döntést meghoznia):

* a Kft. által működtetett labdarúgó csapat Szombathely Megyei Jogú Városától eltérő pályaválasztói helyszín;
* a jelenlegitől eltérő cégnév és csapatnév;
* a jelenlegitől eltérő címer;
* a jelenlegitől eltérő csapatszínek használata;
* a társaság székhelyének módosítása;
* a Kft. által működtetett labdarúgó csapat utánpótlását biztosító szervezet megváltoztatására vonatkozó döntés meghozatala.

12./ Az Önkormányzat, a Befektető és a Kft. jelen megállapodás aláírásával kinyilvánítják azon szándékukat, miszerint jelen együttműködési megállapodásban foglaltakkal egyezően kezdeményezik és támogatják a Kft. társasági szerződésének módosítását legkésőbb 2025. december 31. napjáig

13./ Jelen együttműködési megállapodás felmondására bármelyik fél jogosult, bármely fél szerződésszegő magatartására hivatkozással. Amennyiben bármelyik fél a szerződéses kötelezettségét nem teljesíti, úgy a szerződésszegést észlelő fél köteles a szerződésszegő felet írásban, 30 napos határidő tűzésével a szerződésszerű teljesítésre felszólítani a többi szerződő fél egyidejű értesítése mellett. Amennyiben a határidő eredménytelenül telik el, úgy a szerződés a felekhez intézett nyilatkozattal, azonnali hatállyal felmondható, és a megállapodás minden szerződő félre kiterjedő hatállyal megszűnik. Szerződő felek megállapodnak abban, hogy a bármelyik fél súlyos kötelezettségszegésének minősül a jelen megállapodás 2. 3. 4. és 5. pontjában vállalt kötelezettségek megszegése. Amennyiben jelen megállapodás bármelyik fél súlyos kötelezettségszegése miatt felmondásra kerül, úgy a szerződésszegő fél átalánykártérítést köteles fizetni. Az átalánykártérítésre a jelen megállapodás 5./ pontja alapján fizetési kötelezettséget teljesítő felek, azaz az Önkormányzat és a Befektető jogosult. Az átalánykártérítés mértéke a jelen megállapodás 5./ pontja alapján teljesített valamennyi fizetési kötelezettség Ptk. szerinti késedelmi kamattal növelt összege, amelyből a fizetési kötelezettséget teljesítő felek az általuk már teljesített fizetési kötelezettség arányában jogosultak.

1. **Egyéb rendelkezések**

1./ Az Önkormányzat jogügyletkötési képességgel rendelkezik, szerződéskötési képességét sem jogszabály, sem egyéb bármilyen körülmény nem zárja ki, nem korlátozza, és nem akadályozza; képviselője a jelen együttműködési megállapodás megkötéséhez esetlegesen szükséges felhatalmazásokkal rendelkezik.

2./ A Befektető Svájcban bejegyzett gazdasági társaság, szerződéskötési képességét sem jogszabály, sem hatósági intézkedés nem zárja ki, nem korlátozza, és nem akadályozza. A Befektető képviselője kijelenti, hogy a jelen együttműködési megállapodás megkötéséhez esetlegesen szükséges felhatalmazásokkal rendelkezik, továbbá jelen együttműködési megállapodás aláírásával egyidejűleg nyilatkozik arról, hogy a nemzeti vagyonról szóló törvény szerinti átlátható szervezetnek minősül.

3./ Szerződő felek a pénzmosás és a terrorizmus finanszírozása megelőzéséről és megakadályozásáról szóló 2017. évi LIII. törvény 8. § (1) bekezdése alapján ezen szerződés aláírásával úgy nyilatkoznak, hogy a saját nevükben illetőleg saját érdekükben járnak el.

4./ A jelen szerződésben nem szabályozott kérdésekben a Polgári Törvénykönyvről szóló 2013. évi V. törvény rendelkezései az irányadók.

Szerződő felek a jelen együttműködési megállapodást elolvasták és azt megértés és közös értelmezés után, mint szerződési akaratukkal mindenben megegyezőt saját kezűleg aláírták.

**Szombathely, 2025. ……………... napján**

|  |  |
| --- | --- |
| **..............................................................................**  **Szombathely Megyei Jogú Város Önkormányzata képviseletében: Dr. Nemény András polgármester**  **.........................................................................**  **Haladás 1919 Kft képviseletében:**  **Keringer Zsolt ügyvezető** | **..............................................................................**  **a Delli Sport Invest AG, mint Befektető képviseletében:**  **Martin Dellenbach igazgatóság elnöke**  **.........................................................................**  **Illés Sport Alapítvány képviseletében:**  **……………….. kuratóriumi elnök** |